b'\n_START_ARTICLE_\nUniverzalno \xc5\xbeivljenje\n_START_PARAGRAPH_\nUniverzalno \xc5\xbeivljenje (nem\xc5\xa1ko: Universelles Leben) je eno izmed novih religioznih gibanj, v\xc4\x8dasih ozna\xc4\x8deno za sekto. Sede\xc5\xbe ima v W\xc3\xbcrzburgu v Nem\xc4\x8diji.\n_START_SECTION_\nZgodovina\n_START_PARAGRAPH_\nDuhovna voditeljica Gabriele Wittek v gibanju velja za prerokinjo in bo\xc5\xbejo glasnico. Njena razodetja veljajo za bo\xc5\xbeja naro\xc4\x8dila, ki jih je treba izpolnjevati._NEWLINE_Leta 1971 je Gabriele Wittek po lastnih besedah do\xc5\xbeivela prva videnja, pozneje pa prejela notranjo besedo ter do\xc5\xbeivela razodetja Kristusa in Boga. Prvi krog pripadnikov se je za\xc4\x8del zbirati v W\xc3\xbcrzburgu. Gibanje se je sprva imenovalo Heimholungswerk Jesu Christi (Delo vra\xc4\x8danja domov Jezusa Kristusa), pripadniki pa prakristjani, vendar uradnega \xc4\x8dlanstva ne poznajo. V prvih letih se je gibanje hitro \xc5\xa1irilo v nem\xc5\xa1kogovore\xc4\x8dih de\xc5\xbeelah, Italiji in \xc5\xa0paniji. Pozneje se je hitrost \xc5\xa1irjenja umirila, zajela pa je tudi druge dr\xc5\xbeave. Leta 1984 se je gibanje preimenovalo v Univerzalno \xc5\xbeivljenje, pripadniki pa so ustanovili prva podjetja._NEWLINE_Na vpra\xc5\xa1anje "Kaj je Univerzalno \xc5\xbeivljenje?" Gabriele Wittek odgovarja:_NEWLINE_Po svoji prero\xc5\xa1ki besedi je 1977. leta Kristus ustanovil na Zemlji Delo vra\xc4\x8danja domov Jezusa Kristusa, Svoje Delo odre\xc5\xa1enja, razsvetljevanja in vra\xc4\x8danja. Vsem ljudem in du\xc5\xa1am ka\xc5\xbee pot nazaj k Bogu, v ve\xc4\x8dno domovino. V ve\xc4\x8d tiso\xc4\x8d razodetjih posreduje Kristusov Bo\xc5\xbeji Duh od 1977. leta naprej - prvi\xc4\x8d v zgodovini kr\xc5\xa1\xc4\x8danstva - vseobse\xc5\xbeno duhovno-Bo\xc5\xbeje znanje, ki vsakemu \xc4\x8dloveku omogo\xc4\x8da stopati po Notranji poti, po poti nazaj v ve\xc4\x8dno bit.\n_START_SECTION_\nNauk\n_START_PARAGRAPH_\nNauk temelji na razodetjih Gabriele Wittek, bibli\xc4\x8dnem Govoru na gori in desetih zapovedih. Po razodetju Gabriele Wittek Biblija vsebuje poneverbe. Cerkev naj bi izvirni kr\xc5\xa1\xc4\x8danski nauk popa\xc4\x8dila. Brez pridr\xc5\xbekov gibanje sprejema samo delo To je moja beseda - Alfa in Omega, ki ga je Gabriele Wittek priredila iz pisanja J.R. Ouseley-ja (1835-1906). Ljudje naj bi se prek mnogih reinkarnacij vra\xc4\x8dali k Bogu. Po nauku Univerzalnega \xc5\xbeivljenja imajo tudi \xc5\xbeivali neumrljivo du\xc5\xa1o, zato se morajo ljudje prehranjevati vegatarijansko. Pripadniki ne u\xc5\xbeivajo alkohola.\n_START_SECTION_\nUniverzalno \xc5\xbeivljenje v Sloveniji\n_START_PARAGRAPH_\nVerska skupnost Univerzalno \xc5\xbeivljenje je v Sloveniji od leta 1991 pod zaporedno \xc5\xa1tevilko 17 vpisana v evidenco oz. register cerkva in drugih verskih skupnosti, ki ga vodi Urad za verske skupnosti. Njen zastopnik je od 23.2.2010 Peter Gabrovec._NEWLINE_Po besedah Petra Gabrovca je verska skupnost Univerzalno \xc5\xbeivljenje v Sloveniji "duhovni boter Dru\xc5\xa1tva za za\xc5\xa1\xc4\x8dito ustave in \xc5\xbertve cerkve in Dru\xc5\xa1tva za osvoboditev \xc5\xbeivali in njihove pravice"._NEWLINE_Eden najbolj vidnih pripadnikov Univerzalnega \xc5\xbeivljenja v Sloveniji je Vlado Began, ki je svojo versko skupnost zastopal na posvetih predstavnikov verskih skupnosti pri Uradu za verske skupnosti vlade Republike Slovenije._NEWLINE_Vlado Began je bil tudi eden izmed pobudnikov peticije za lo\xc4\x8ditev Cerkve od dr\xc5\xbeave leta 2012, ko je Tiskovni urad Slovenske \xc5\xa1kofovske konference izjavil, da pobudniki peticije izhajajo "iz krogov verske skupnosti mednarodnih razse\xc5\xbenosti z imenom Univerzalno \xc5\xbeivljenje, ki je znana po svojem militantnem odnosu do Katoli\xc5\xa1ke cerkve", in da podpisov na osnovi "manipulativne kampanje, necelovitega prikaza in neargumentiranih informacij ni bilo te\xc5\xbeko zbrati". Stali\xc5\xa1\xc4\x8da koalicije so zato ocenili kot "spodbujanje nestrpnosti do Katoli\xc5\xa1ke cerkve, ki je najve\xc4\x8dja dobrodelna, vzgojno-izobra\xc5\xbeevalna, prostovoljska in kulturnovarstvena zasebna organizacija v Sloveniji". Peter Gabrovec se je v imenu verske skupnosti Univerzalno \xc5\xbeivljenje na to izjavo Slovenske \xc5\xa1kofovske konference odzval: "Univerzalno \xc5\xbeivljenje ni militantno do nikogar, tako niti do Katoli\xc5\xa1ke cerkve"._NEWLINE_\xc5\xbde leta 2007 je Peter Gabrovec v imenu verske skupnosti Univerzalno \xc5\xbeivljenje zanikal nekatere trditve dr. Vinka \xc5\xa0kafarja v tedniku Dru\xc5\xbeina, ni pa zanikal \xc5\xa0kafarjeve trditve, da pripadniki verske skupnosti Univerzalno \xc5\xbeivljenje "zelo agresivno napadajo tradicionalne velike Cerkve: katoli\xc5\xa1ko, protestantsko in pravoslavno".'